Serekê Pêroyî yê Partîya Zaferî Umit Ozdagî çend rojî verî hesabê xo yê medyaya sanale de derheqê Şêx Seîdî twîtêk pare kerdbi û ey rê bi hewayêkê giranî heqaret kerdbi. Şuxulnayoxanê medyaya sanale zî fotografê Şêx Sêîdî girewtî profîlanê xo bi takê Şêx Seîd rumetê ma yo nêrazîbîyayîş mojnabi.
Serekê Komeleya Şêx Seîd û Embazanê ci Kasim Firatî hesabê xo yê medyaya sanale de nêrazîbîyayîş mojna û vat: ''Êyê ke Şêx Seîd Efendîyî rê ziwanê xo derg kenê wa bizanê ke ma çirey verê zaliman de çok nêda. Şêx Seîd Efendî rumetê şarê kurdî û bawerkerdoxan o. Ez pê bawer a ke cewabê nê faşîstan do bêro dayene.''
Vizêr Komeleya Şêx Seîd û Embazanê ci  û baroyanê Amed û Riha gerreyê Ozdagî kerd. Waştişnameyo gerreyî de ame vatene ke vîrameyîşê Şêx Seîdî rê heqareto giran ameyo kerdene û şar dişmenîye rê ameyo tehrîqkerdene û waştene ke wa Ozdag bêro cezakerdene.
